ഖാലിദ സിയ

1991 മുതൽ 1996 വരെയും 2001 മുതൽ 2006 വരെയും ബംഗ്ലാദേശിന്റെ പ്രധാനമന്ത്രിയായിരുന്ന രാഷ്ട്രീയ നേതാവാണ് ബീഗം ഖാലിദ സിയ (; ജനനം 1945 ഓഗസ്റ്റ് 15). 1991-ൽ അധികാരത്തിലെത്തിയപ്പോൾ രാഷ്ട്ര‌ത്തിന്റെ ചരിത്രത്തിൽ ഒരു ജനാധിപത്യ ഭരണകൂടത്തിന്റെ തലപ്പത്തെത്തുന്ന ആദ്യ സ്ത്രീയായി ഇവർ മാറി. 1988–1990 കാലഘട്ടത്തിൽ പാകിസ്താൻ പ്രധാനമന്ത്രിയായിരുന്ന ബേനസീർ ഭൂട്ടോയ്ക്ക് ശേഷം ഇസ്ലാമികലോകത്ത് ഈ ബഹുമതി നേടുന്ന രണ്ടാമത്തെ സ്ത്രീയായിരുന്നു ഖാലിദ സിയ. തന്റെ ഭർത്താവായിരുന്ന പ്രസിഡന്റ് സിയാവൂർ റഹ്മാൻ 1970-കളുടെ അവസാനം സ്ഥാപിച്ച ബംഗ്ലാദേശ് നാഷണലിസ്റ്റ് പാർട്ടി (ബി.എൻ.പി.) എന്ന കക്ഷിയുടെ നേതാവുമാണ് ഖാലിദ സിയ.

1982-ൽ പട്ടാള അട്ടിമറിയിലൂടെ സൈനിക ജനറൽ എർഷാദ് അധികാരം പിടിച്ചെടുത്തതിനുശേഷം 1990-ൽ ഇർഷാദിന്റെ ഭരണകൂടം നിലം പതിക്കുന്നതുവരെ ഖാലിദ ജനാധിപത്യത്തിനായുള്ള മുന്നേറ്റത്തിന്റെ ഭാഗമായിരുന്നു. 1991-ലെ പൊതു തിരഞ്ഞെടുപ്പിൽ ബി.എൻ.പി. അധികാരത്തിൽ വന്നതോടെ ഖാലിദ ഭരണത്തിലെത്തി. 1996-ൽ കുറച്ചുകാലം മാത്രം അധികാരത്തിലുണ്ടായിരുന്ന ഭരണകൂടത്തിലും ഖാലിദ പ്രധാനമന്ത്രിയായിരുന്നു. 1996-ൽ രണ്ടാം വട്ട തിരഞ്ഞെടുപ്പിനുശേഷം അവാമി ലീഗ് അധികാരത്തിൽ വന്നു. 2001-ൽ വീണ്ടും ഖാലിദ സിയയുടെ പാർട്ടി അധികാരത്തിലെത്തി. 1991-ലും 1996-ലും 2001-ലും നടന്ന തിരഞ്ഞെടുപ്പുകളിൽ ബംഗ്ലാദേശിൽ അഞ്ച് പാർലമെന്റ് മണ്ഡലങ്ങളിൽ നിന്ന് ഖാലിദ സിയ തിരഞ്ഞെടുക്കപ്പെടുകയുണ്ടായി.

ഫോബ്സ് മാസിക ലോകത്തെ ഏറ്റവും ശക്തരായ സ്ത്രീകളുടെ പട്ടികയിൽ ഖാലിദ സിയയെ 2004-ൽ 14-ആം സ്ഥാനത്തും, 2005-ൽ 29-ആം സ്ഥാനത്തും, 2006-ൽ 33-ആം സ്ഥാനത്തും ഉൾപ്പെടുത്തിയിരുന്നു.

2006-ൽ കാലാവധി അവസാനിച്ചശേഷം 2007 ജനുവരിയിൽ നടത്താനിരുന്ന തിരഞ്ഞെടുപ്പ് രാഷ്ട്രീയ അക്രമങ്ങളും ഉൾപ്പോരും കാരണം വൈകുകയുണ്ടായി. ഇത് രക്തച്ചൊരിച്ചിലില്ല്ലാതെ ഒരു പട്ടാളവിപ്ലവത്തിലൂടെ ഒരു കാവൽ ഭരണകൂടം അധികാരത്തിലെത്തി. ഇക്കാലത്ത് ഖാലിദ സിയയ്ക്കും രണ്ട് മക്കൾക്കുമെതിരായി അഴിമതിക്കേസുകൾ ചാർജ്ജ് ചെയ്യുകയുണ്ടായി."Bangladesh ex-PM son detained", Al Jazeera, 16 April 2007 "Ex-PM sued on corruption charges in Bangladesh", Associated Press (International Herald Tribune), 2 September 2007.

2018-ൽ, അഴിമതിക്കുറ്റത്തിന്റെ പേരിൽ ഖാലിദ സിയ 17 വർഷത്തെ തടവ് ശിക്ഷയ്ക്ക് വിധിക്കപ്പെട്ടു. എന്നിരുന്നാലും, ജൂലൈയിൽ നടന്ന ഒരു വിപ്ലവത്തെത്തുടർന്ന് 2024-ൽ എല്ലാ കുറ്റങ്ങളിൽ നിന്നും അവർ കുറ്റവിമുക്തയാക്കപ്പെട്ടതോടെ പ്രസിഡന്റിന്റെ ഉത്തരവനുസരിച്ച് അവരെ വിട്ടയച്ചു. വർഷങ്ങളോളം നീണ്ടുനിന്ന അസുഖത്തിന് ശേഷം, 2025 ഡിസംബർ 30-ന് ഒരു ആശുപത്രിയിൽ വച്ച് അന്തരിച്ച അവരുടെ ശവസംസ്കാരം രാഷ്ട്ര ബഹുമതികളോടെ നടത്തപ്പെട്ടു.

 ആദ്യകാലം 
1946-ൽ ബ്രിട്ടീഷ് ഇന്ത്യയിലെ ബംഗാൾ പ്രവിശ്യയിലെ (ഇപ്പോൾ പശ്ചിമ ബംഗാളിൽ) ജൽപായ്ഗുരിയിൽ ഇന്നത്തെ ബംഗ്ലാദേശിലെ ഫുൾഗാസിയിൽ നിന്നുള്ള ഒരു ബംഗാളി മുസ്ലീം കുടുംബത്തിലാണ് ഖലീദ ഖാനം "പുതുൽ" ജനിച്ചത്. ഇന്നത്തെ ബംഗ്ലാദേശിലെ ഫെനി ജില്ലയിൽ നിന്നുള്ള തേയില വ്യവസായിയായ പിതാവ് ഇസ്‌കന്ദർ അലി മജുംദാറിന്റെയും, പശ്ചിമ ദിനാജ്പൂരിലെ (ഇപ്പോൾ ഇന്ത്യയിലെ പശ്ചിമ ബംഗാളിൽ) ഇറ്റഹാറിലെ ചാന്ദ്ബാരി ഗ്രാമത്തിൽ നിന്നുള്ള അമ്മ തയ്യബ മജുംദാറിന്റെയും അഞ്ച് മക്കളിൽ മൂന്നാമത്തെ കുട്ടിയായിരുന്നു അവർ.. 1947-ലെ ബംഗാൾ വിഭജനത്തിനുശേഷം കുടുംബം അക്കാലത്ത് പാകിസ്ഥാന്റെ ഭാഗമായിരുന്ന കിഴക്കൻ ബംഗാളിലെ ദിനാജ്പൂരിലേക്ക് കുടിയേറിയതായി ഇസ്‌കന്ദർ അലി പറയുന്നു. ഹൈസ്കൂളിൽ നിന്ന് ബിരുദം നേടിയതിന് രേഖകളൊന്നുമില്ലാത്ത ഖാലിദ സ്വയം വിശേഷിപ്പിച്ചത് "സ്വയം വിദ്യാഭ്യാസം നേടിയവൾ" എന്നാണ്. തുടക്കത്തിൽ, അവർ ദിനാജ്പൂർ മിഷനറി സ്കൂളിലും പിന്നീട് ദിനാജ്പൂർ ഗേൾസ് സ്കൂളിലും പഠിച്ചിരുന്നു. 1960-ൽ, പാകിസ്ഥാൻ ആർമിയിൽ ക്യാപ്റ്റനായിരുന്ന സിയാവുർ റഹ്മാനെ അവർ വിവാഹം കഴിച്ചു. വിവാഹശേഷം, ഭർത്താവിന്റെ ആദ്യ പേര് കുടുംബപ്പേരായി സ്വീകരിച്ച് അവർ ഖാലിദ സിയ എന്ന പേര് മാറ്റി. ദിനാജ്പൂരിലെ സുരേന്ദ്രനാഥ് കോളേജിൽ ചേർന്നെങ്കിലും 1965 ൽ ഭർത്താവിനൊപ്പം താമസിക്കാൻ പഠനം ഉപേക്ഷിച്ച് പശ്ചിമ പാകിസ്ഥാനിലേക്ക് താമസം മാറി.1965-ലെ ഇന്തോ-പാകിസ്ഥാൻ യുദ്ധത്തിൽ അവരുടെ ഭർത്താവ് ഒരു സൈനിക ഉദ്യോഗസ്ഥനായി സേവനമനുഷ്ഠിച്ചിരുന്നു. 1969 മാർച്ചിൽ ദമ്പതികൾ കിഴക്കൻ പാകിസ്ഥാനിലേക്ക് മടങ്ങി. റഹ്മാന് സൈന്യത്തിൽ നിയമനം ലഭിച്ചതിനാൽ, കുടുംബം പിന്നീട് ചിറ്റഗോങ്ങിലേക്ക് താമസം മാറി.

ഇതും കാണുക
സിയാവൂർ റഹ്മാൻ
ബംഗ്ലാദേശ് നാഷണലിസ്റ്റ് പാർട്ടി
ഖുർഷിദ് ജഹാൻ

അവലംബം

പുറത്തേയ്ക്കുള്ള കണ്ണികൾ
Bangladesh Nationalist Party website
Biography from Bangladesh Mission, United Nations 

|-

വർഗ്ഗം:വനിതാ പ്രധാനമന്ത്രിമാർ
വർഗ്ഗം:ബംഗ്ലാദേശ് പ്രധാനമന്ത്രിമാർ
വർഗ്ഗം:1946-ൽ ജനിച്ചവർ
വർഗ്ഗം:ജീവിച്ചിരിക്കുന്നവർ